Un bihorean în vârstă de 52 de ani, din satul Tăuteu, a fost arestat de Judecătoria Marghita, pentru 30 de zile, pentru tentativă de viol, după ce a încercat să violeze o fetiţă de 12 ani.

Incidentul s-a petrecut în după amiaza zilei de 11 mai a.c., când Ioan Polacec a ademenit-o pe nepoata concubinei sale, o fetiţă de 12 ani, după ce micuţa, care era la joacă în curte, a intrat în casă să bea apă.

Potrivit procurorilor de la Parchetul de pe lângă Tribunalul Bihor, bărbatul i-a cerut fetei "să se aşeze lângă el, pe pat, şi i-a propus acesteia să întreţină relaţii sexuale cu el, începând să o mângâie pe sâni, după care a cuprins-o cu o mână pe la spate, punându-şi în acelaşi timp un picior peste picioarele fetei, încercând să o sărute, însă minora s-a opus".

Fata a încercat să fugă, dar n-a scăpat uşor. Până la urmă a reuşit, ocazie cu care s-a şi rănit, lovindu-se în timp ce alerga.

"Minora a vrut să iasă din locuinţă, însă inculpatul Polacec Ioan a prins-o de gulerul tricoului, care s-a şi rupt, aceasta începând să urle, fiind auzită de copiii care se aflau în curte şi care au intrat în locuinţă pentru a vedea ce se întâmplă, persoana vătămată reuşind să fugă din locuinţă, rănindu-se în zona abdomenului de colţul patului în care stătea suspectul şi relatând cele întâmplate mamei sale", arată procurorii.

Pe 25 iulie, adică marţea trecută, individul a fost arestat pentru 30 de zile, la propunerea procurorilor de la Parchetul de pe lângă Judecătoria Marghita, care îl acuză de tentativă de viol.